Úradný vestník L 100 , 20/04/2000 S. 0003 - 0004



Nariadenie Rady (ES) č. 812/2000 zo 17. apríla 2000, ktorým sa mení a dopĺňa nariadenie (ES) č. 1626/94 ustanovujúce niektoré technické opatrenia na zachovanie zdrojov rybolovu v Stredozemnom mori a nariadenie (ES) č. 850/98 o zachovaní zdrojov rybolovu prostredníctvom technických opatrení na ochranu mláďat morských organizmov RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 37, so zreteľom na návrh Komisie, so zreteľom na stanovisko Európskeho parlamentu [1], so zreteľom na stanovisko Hospodárskeho a sociálneho výboru [2], keďže: (1) podľa článku 2 nariadenia Rady (EHS) č. 3760/92 z 20. decembra 1992, ktorým sa vytvára systém spoločenstva pre rybolov a akvakultúru [3], všeobecným cieľom Spoločnej politiky rybného hospodárstva je chrániť a zachovať živé morské vodné zdroje; (2) Medzinárodná Komisia pre zachovanie atlantického tuniaka (ICCAT) na svojom 11. mimoriadnom zasadaní v Santiago de Compostela, Španielsko, v dňoch 16. až 23. novembra 1998 odporučila niektoré špecifické pravidlá pre ukončenie sezóny a pre najmenšie veľkosti tuniaka modroplutvého, ktorého si možno ponechať; tieto pravidlá sú vypracované na základe vedeckých informácií; toto odporúčanie nadobudlo účinnosť 21. júna 1999; (3) Spoločenstvo je členom ICCAT; preto je potrebné uskutočniť tieto odporúčania, aby sa zabránilo nadmernému rybárskemu tlaku na tuniaka modroplutvého; (4) Nariadenie (ES) č. 1626/94 [4] a nariadenie (ES) č. 850/98 [5] určujú minimálne veľkosti tuniaka modroplutvého v Stredozemnom mori resp. v regiónoch 1 až 5, s výnimkou Skagerraku a Kattegatu, Atlantického a Indického oceánu; nariadenie (ES) č. 1626/94 určilo dátumy skončenia sezóny v Stredozemnom mori; tieto nariadenia by sa mali v dôsledku uvedenej skutočnosti zmeniť a doplniť, PRIJALA TOTO NARIADENIE: Článok 1 Nariadenie (ES) č. 1626/94 sa mení a dopĺňa takto: 1. V článku 3a sa odsek 1 nahrádza takto: "1. Lov tuniaka modroplutvého pomocou kruhovej siete je zakázaný: - pre lode, ktorých výlučná alebo prevažná oblasť pôsobenia je Jadranské more, od 1. do 31. mája v celom Stredozemnom mori, a od 16. júla do 15. augusta v Stredozemnom mori okrem Jadranského mora; - pre lode, ktorých výlučná alebo prevažná oblasť pôsobenia je Stredozemné more, okrem Jadranského mora, od 16. júla do 15. augusta v celom Stredozemnom mori a od 1. do 31. mája v Jadranskom mori. Členské štáty zabezpečia, aby všetky lode plávajúce pod ich vlajkou alebo zaregistrované na ich území spĺňali ustanovenie tohto odseku. Na účely tohto nariadenia južná hranica Jadranského mora bude čiara, prechádzajúca medzi albánsko-gréckou hranicou a Cape Santa Maria di Leuca." 2. V prílohe IV sa zápis týkajúci sa druhu Thunnus thynnus nahrádza takto: "Druh | Minimálna veľkosť | Tuniak modroplutvý (Thunnus thynnus) | 70 cm alebo 6,4 kg | Článok 2 V prílohe XII nariadenia (ES) č. 850/98 zápis, týkajúci sa tuniaka modroplutvého, a poznámka pod čiarou 5 sa nahrádzajú takto: "Druh | Minimálna veľkosť | Tuniak modroplutvý (Thunnus thynnus) | 70 cm alebo 6,4 kg | Článok 3 Toto nariadenie nadobúda účinnosť v deň, nasledujúci po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Luxemburgu 17. apríla 2000 Za Radu predseda L. Capoulas Santos [1] Stanovisko poskytnuté 2. marca 2000 (ešte neuverejnené v úradnom vestníku). [2] Ú. v. ES C 75, 15.3.2000, s. 13. [3] Ú. v. ES L 389, 31.12.1992, s. 1. Nariadenie naposledy zmenené a doplnené nariadením (ES) č. 1181/98 (Ú. v. ES L 164, 9.6.1998, s. 1). [4] Ú. v. ES L 171, 6.7.1994, s. 1. Nariadenie naposledy zmenené a doplnené nariadením (ES) č. 1448/1999 (Ú. v. ES L 167, 2.7.1999, s. 7). [5] Ú. v. ES L 125, 27.4.1998, s. 1. Nariadenie naposledy zmenené a doplnené nariadením (ES) č. 2723/1999 (Ú. v. ES L 328, 22.12.1999, s. 9). --------------------------------------------------